Dərsliyi tender saxlar... - ARAŞDIRMA

Dövlət büdcəsindən dərsliklərin çapı üçün ayrılan vəsaitləri tenderlərdə kimlər və necə “yandırır”?

”Dərsliklərin hazırlanmasına ciddi nəzarət var və bundan sonra heç kəs tanışlıqla, tapşırıqla dərslik yaza bilməyəcək. Biz dərslik yazanlara qadağa qoymuruq. Amma istəyirik ki, bu işi peşəkarlar görsün. Orta məktəb şagirdlərini yüksək səviyyəli dərsliklərlə təmin etmək, bu sahədə ciddi dönüş yaratmaq üçün yeni kollektiv, peşəkar nəşriyyatlar formalaşmalıdır”.

Təhsil naziri Misir Mərdanov bu təxminən 2 ay əvvəl dərslik siyasəti ilə bağlı nazirlikdə təşkil olunan tədbirdəki çıxışında belə demişdi. Nazir həmin çıxışında sovet dövründə dərsliklərin çoxunun Moskvada hazırlandığını, Azərbaycanın özündə çap olunan dərsliklərin isə monopoliyada olduğunu da qeyd etmişdi: ”O dövrdə nəşriyyatların rəhbərləri də bilirdilər ki, onlar hansı dərslikləri hazırlayacaq. Amma biz bu siyasəti dəyişdik və indi istəyirik ki, dərslikləri bu sahə ilə birbaşa məşğul olanlar yazsınlar”.

Azərbaycanda dərsliklərin nəşri və çapı ölkə başçısının 29 yanvar 2002-ci il tarixli, 668 nömrəli fərmanı ilə təsdiq edilən “Dövlət satınalmaları haqqında” qanununa uyğun olaraq, tender yolu ilə həyata keçirilir. “Dərsliklərin nəşri, çapı və paylanması qaydaları” 08 dekabr 2004-cü il tarixli, 3103 nömrəli Şəhadətnamə ilə Ədliyyə Nazirliyində qeydiyyata alınıb. Bundan başqa, Təhsil Nazirliyi hələ 2005-ci ildə “Ümumi təhsil sistemində dərslik siyasəti” sənədini hazırlayıb. Bu sənəd Nazirlər Kabineti ilə razılaşdırıldıqdan sonra, 2006-cı ilin yanvarında təhsil nazirinin 33 saylı əmri ilə təsdiq edilib. 

26 lot üzrə tenderin cəmi 3 lotu baş tutub

Bununla belə, Təhsil Nazirliyinin dərslikləri çapı üçün təşkil etdiyi tenderlərin açıq, şəffaf və səmərəliliyi şübhə doğurur. Azərbaycanda dərsliklərin çapı üzrə ixtisaslaşmış müəssisələrdən biri - "Pedaqogika" nəşriyyatının baş redaktoru Fikrət Əhmədov deyir ki, Təhsil Nazirliyi heç özünün hazırladığı “Ümumi təhsil sistemində dərslik siyasəti” adlı sənədin 2.2-ci maddəsinin tələblərinə də əməl etmir. Həmin maddəyə görə işin şəffaflığını təmin etmək üçün dərsliklərin qiymətləndirilməsinin nəticələri dərhal Dərslikləri Qiymətləndirmə Şurasının saytında yerləşdirilməlidir. Amma hələ də Şuranın saytı yaradılmayıb.

Xatırladaq ki, “Dövlət satınalmaları haqqında” qanunun 11.1-ci maddəsinə əsasən, tenderin baş tutması üçün istənilən lot üzrə ən azı 3 təklif olmalıdır. Əks təqdirdə satınalan tender baş tutmamış sayılır və bu barədə tenderin elan olunduğu mətbuat orqanında 5 bank günü ərzində məlumat verilməlidir. Amma Fikrət Əhmədov deyir ki, indiyədək Təhsil Nazirliyi iddiaçı çatışmazlığına görə hansısa dərsliyin tenderindən imtina etməyib. Onun sözlərinə görə, nazirlik son bir neçə ildə dərslik çapında “bir mənbədən satınalma” yolunu özünün iş üslubuna çevirib. Belə ki, nazirlik dərslik nəşri ilə bağlı 2008-ci ildə 12, 2009-cu ildə isə 14 lot üzrə iki mərhələli tender keçirib. Amma iki ildə üst-üstə 26 lotdan cəmi 3 lot üzrə tender baş tutub: “Yəni üç dərslik komplekti müsabiqə yolu ilə seçilib. Müvafiq sayda təklif almayan lotlar üzrə tenderin davamından imtina barədə heç bir məlumat verilmədiyindən hamı elə bilir ki, ölkəmizdə dərsliklərin hamısı tender yolu ilə nəşr olunur”.

Yeri gəlmişkən, son illərdə Azərbaycanın ümumtəhsil məktəbləri üçün 272 adda yeni dərslik hazırlanıb. Həmin dərsliklərin hamısı 7 nəşriyyatla (“Çaşıoğlu”, “Aspoliqraf”, “Altun-Kitab”, “Kövsər”, “Bakı”, “XXI – Yeni Nəşrlər Evi”, “Naksuana”) bağlanmış satınalma müqavilələri əsasında dövlət vəsaiti hesabına çap olunub. 2006-cı ildə dövlət vəsaiti hesabına çap olunmuş dərsliklərin sayı 5 092 600 (108 adda), 2007-ci ildə 5 185 000 (155 adda), 2008-ci ildə 4 284 400 (102 adda), 2009-cu ildə 4 256 600 (87 adda) nüsxə olub. Bundan başqa, 1999-cu ildən 2007-ci ilədək I-IV sinif proqramları, V-XI siniflər üçün müxtəlif fənləri üzrə tədris proqramları çap olunub. 

Azərbaycanda orta məktəb dərslikləri və dərs vəsaitləri, eləcə də kitabxanaların ədəbiyyatlarla təminatı üçün hər il büdcədən orta hesabla 11-12 milyon manat civarında vəsait xərclənir. Elə də az deyil. Bəzi istisnalarla bu vəsaitin əksər hissəsi Təhsil Nazirliyinə, bir hissəsi isə Mədəniyyət və Turizm Nazirliyinə ayrılır. Məsələn, 2008-ci ildə 102 adda 4,2 milyon nüsxə dərsliyin çapına 7,6 milyon manat xərclənib. 2009-cu ildə isə çap olunan dərsliklərin sayı əvvəlki ildəkindən 27 min 800 nüsxə az olub. Amma bu il dərsliklərin çapına xərclənən vəsaitin məbləği bəlli deyil. Bəlli olan odur ki, 2009-cu ildə çap olunmuş 87 adda 4 256 600 nüsxə dərslik açıq tender prosedurundan keçən 7 nəşriyyat tərəfindən çap edilib. 

Tenderdə şəffaflıq nədir? 

Hüquqşünas Ələsgər Məmmədli deyir ki, “Dövlət satınalmaları haqqında” qanuna əsasən, büdcə vəsaiti hesabına satın alınan mal, iş və xidmətlərin ehtimal edilən qiyməti 50 min manatdan yuxarı olduqda tender keçirilməlidir. Bu isə o deməkdir ki, orta məktəb dərsliklərinin və dər vəsaitlərinin nəşrinin alınması üçün açıq tender təşkil olunmalıdır. İş və xidmətlərin dəyəri 50 min manatdan aşağı olduqda satınalmanı həyata keçirən dövlət qurumu müvafiq icra hakimiyyəti orqanı ilə birlikdə məsləhətləşərək katirovka sorğusu keçirir: “Amma dövlət strukturları bir çox hallarda qanunun bu tələblərini də pozaraq böyük maliyyə vəsaitlərinin xərcləndiyi iş və xidmətləri tenderdən kənar vasitələrlə həyata keçirir. Hətta bəzi hallarda satınalma üzrə iri əməliyyatları bir neçə yerə bölürlər ki, tenderin keçirilməsi üçün ciddi əsas olmasın. Halbuki qanun vahid əməliyyatın bölünməsinin əleyhinədir. Buna baxmayaraq, Azərbaycan təcrübəsində belə hallara rast gəlinir”. 

Hüquqşünas dərsliklərin nəşri üzrə tenderin təşkilinin 3 vacib məqsədini belə sıralayır: nəşrlərin məzmun və poliqrafik baxımından daha keyfiyyətlisini seçə bilmək, büdcə vəsaitlərindən səmərəli və qənaətlə istifadə etmək, mülkiyyət formasından asılı olmayaraq bütün nəşriyyat və poliqrafiya müəssisələrinə sağlam rəqabət mühiti və bərabər imkanlar yaratmaq. 

Bununla belə, Ələsgər Məmmədli də Azərbaycanda müxtəlif dövlət orqanlarının keçirdiyi tenderlərdə qanundan kənara çıxma hallarının geniş yayıldığı qənaətindədir. Halbuki, tender prosedurlarının təşkili və keçirilməsi prosesində şəffaflığın təmin olunması ən vacib şərtlərdən biridir. Onun sözlərinə görə, tender prosedurlarında şəffaflıq dedikdə hər şeydən əvvəl, satın alan təşkilat açıq tender haqqında dövlət qəzetlərində və beynəlxalq miqyasda yayılan kütləvi informasiya vasitələrində elan verməlidir. Yəni rəsmi şəkildə bütün potensial tədarükçüləri müsabiqəyə dəvət etməlidir. 

Baş tutmayan tenderlərin qaranlıqları... 

Reallıqda isə vəziyyət xeyli dərəcədə fərqlidir. Hər il rəsmi dövlət qəzetlərində, dövlət qurumlarının internet səhifələrində tenderlərlə bağlı yüzlərlə elanlar verilir. Beynəlxalq səviyyəli informasiya vasitələrində elanlara isə demək olar ki, rast gəlinmir. Elə bu səbəbdən də Azərbaycanda nəşr işi ilə bağlı keçirilən tenderlərdə hansısa xarici iddiaçının iştirakı etdiyini söyləmək çətindir.

"Pedaqogika" nəşriyyatının baş redaktoru Fikrət Əhmədov deyir ki, Azərbaycanda dərsliklərin çapı üçün keçirilən tenderlər sadəcə imitasiya xarakteri daşıyır. Onun sözlərinə görə, Təhsil Nazirliyi iki ildir ki, dərslik komplektlərinin yeni kurrikulumlar əsasında hazırlanması məqsədilə tenderlər keçirir. Amma ötən il 12 dərslik komplektindən yalnız 2-si, bu il isə 14 komplektdən cəmi 1-i tender yolu ilə seçilib. Başqa komplektlər “rəqibsiz olduğuna görə” bir mənbədən satınalma yolu ilə nəşr olunub.

Müsahibimiz bildirir ki, bu işdə özəl maraqların olması heç kəsdə şübhə doğurmur: “Belə olmasaydı, tenderlərin baş tutması üçün yerli və xarici nəşriyyatlarla müvafiq iş aparılar, onlar bu prosesdə iştiraka həvəsləndirilər, müsabiqənin ədalətli olacağına inam yaradılardı. Amma bunun tam tərsi baş verir. Həvəsləndirmə bir yana, hətta bu işə baş qoşmaq istəyən az sayda nəşriyyatların bəzilərini də müxtəlif bəhanələrlə prosesdən kənarlaşdırırlar”. 

Naşir söylədiklərinə misal olaraq, ötən il II sinif dərsliklərinin nəşri üçün keçirilən tenderdən “Pedaqogika”, “Elnicat” və “Letterpress” nəşriyyatlarını uzaqlaşdırıldığını söyləyir. Onun sözlərinə görə, “Elnicat”ın təqdim etdiyi əlyazmanın cildinə çəkdiyi plyonka tender komissiyası tərəfindən nəyəsə “işarə” kimi yozulub: “Bunun hansısa tanış ekspertə “parol” kimi yozulması adi məntiqə belə sığmır. Axı, nəşriyyatın həmin eksperti öz əlyazması ilə əvvəlcədən bütün detallarına qədər tanış etməsinə kim mane olurdu? Bunun üçün “plyonka parol” dan istifadə etməyə nə lüzum vardı?! Digər tərəfdən, əgər tender komissiyası belə ədalətlidirsə, onda nəyə görə “Təsviri incəsənət-2” dərsliyinin rəyçisinin və redaktorunun Dərslikləri Qiymətləndirmə Şurasının üzvləri olduğunu görməyib? Axı, mövcud qaydalara görə bu qurumun üzvlərinin dərsliklərin kimə məxsus olmasından xəbəri olmamalıdır. Belə çıxır ki, onlar nəinki əvvəlcədən dərsliyin sahibini tanıyıb, hətta onunla əməkdaşlıq da ediblər”.

Tender pozuntularını məhkəmə araşdırır 

Fikrət Əhmədov bildirir ki, Təhsil Nazirliyinin tenderdən kənarlaşdırma üçün göstərdiyi səbəblərdən biri də nəşriyyatların bu sahədə təcrübələrinin olmaması iddiasıdır. Amma "Pedaqogika" nəşriyyatının baş redaktoru bu iddianı məntiqsiz hesab edir: "Əksər nəşriyyatları tenderlərə buraxılmırsa, onlar bu təcrübəni harada və nə vaxt toplayacaqlar? Belə görünür ki, dərslik nəşri əbədi olaraq bir neçə “təcrübəli” nəşriyyatın inhisarında qalacaq və onlar da hər il yalançı “müsabiqə”lərin qalibi seçiləcəklər".

Təhsil Nazirliyinin bu iddiasının doğru olmadığını başqa bir fakt da təsdiqləyir. Araşdırmalar zamanı öyrəndik ki, “Pedaqogika” nəşriyyatı cəmi bir il əvvələdək dərsliklərin çapı üçün keçirilən tenderlərdə iştirak edib və əksər hallarda qaliblər sırasında olub. Məsələn, bu nəşriyyat 2005,2006 və 2007-ci illərdə tenderlərin qalibi seçilib. Amma Təhsil Nazirliyinin tender komissiyası özünün 2008-ci il 24 dekabr tarixli qərarı ilə “Pedaqogika” nəşriyyatını tenderdən kənarlaşdırıb. 

Nəşriyyatın baş redaktoru bildirir ki, onlar məlum qərarla bağlı Təhsil Nazirliyini məhkəməyə də veriblər. Onun sözlərinə görə, nəşriyyat indiyədək 3 dəfə – ötən ilin sentyabrında, bu ilin yanvarında və yenidən sentyabr ayında məhkəməyə müraciət edib. Sonuncu müraciətdə məhkəmə şirkətin tenderə buraxılmaması ilə yanaşı, ümumilikdə dərsliklər üzrə satınalmalarda yol verilən hüquq pozuntularını araşdırır.

Bundan başqa, Fikrət Əhmədov deyir ki, ötən ay Satınalma üzrə Dövlət Komitəsindən nəşriyyatın şikayətinə müsbət cavab gəlib. Həmin məktubda Təhsil Nazirliyinin “Pedaqogika” nəşriyyatını dərslik tenderindən uzaqlaşdırılmasının qanunsuz olduğu qeyd olunur: “Hazırda həmin məktub da məhkəməyə təqdim olunan sənədlərə əlavə edilib. Amma məhkəmə bu məsələnin birdəfəlik həllini uzadır”. 

Təhsil Nazirliyi isə tenderlərin qanunvericiliyə uyğun keçirildiyini bildirir. Nazirliyin dərslik və nəşriyyat şöbəsinin müdiri Faiq Şahbazlı deyir ki, tenderlər keçirilərkən iddiaçıların təklif etdiyi qiymətlərlə yanaşı onların texniki ixtisaslaşma dərəcəsi də ciddi analiz olunur və seçim bu analizlərin nəticəsi əsasında aparılır. Onun sözlərinə görə, Təhsil Nazirliyi dərsliklərin hazırlanması və çapı sahəsində rəqabət və aşkarlıq mühitini mümkün qədər gücləndirməklə daha səmərəli nəticələr ortaya qoymağa çalışır: " Doğrudur, müsbət meyllərlə yanaşı bəzən müəyyən nöqsanlar da olur. Təəssüf ki, dərslik təəssübkeşləri müsbət cəhətlərdən az danışır, cüzi çatışmazlıqları isə əksinə, qabardır. Əslində bunlar normal haldır. Ancaq gərək Təhsil Nazirliyinin də bu məsələdə mümkün qədər obyektiv və təmənnasız olmaq cəhdlərinə kölgə salınmasın".

Faiq Şahbazlı bildirir ki, tenderlərin nəticəsini Dərslikləri Qiymətləndirmə Şurası kodlaşdırılmış təkliflər əsasında müəyyənləşdirir: “Qiymətləndirmə isə obyektivdir. Amma monopoliya haqqında söhbət həmişə olacaq. Çünki bu prosesdə maraqları toqquşan müəlliflər və rəqib nəşriyyatlar var”.

Satanın alana şərti var

İqtisadçı ekspert Hafiz Babayev deyir ki, Azərbaycanda tender keçirən orqanlar, o cümlədən Təhsil Nazirliyi qanunun tələb etdiyi qaydalara əməl edir: “Amma tender elanının çap edilməsi heç də prosesin açıq və şəffaf keçirilməsi demək deyil. Qaydalara görə tenderi udan şirkətin adı tender elanı dərc edilən qəzetdə açıqlanmalıdır. Amma, Azərbaycanda qanunun bu tələbinə əməl edilmir”.

Müsahibimiz beynəlxalq praktikadan nümunə gətirərək deyir ki, demokratik və inkişaf etmiş ölkələrdə, o cümlədən qardaş Türkiyədə tenderi təklif olunan iş və ya xidməti daha ucuz qiymətə, qısa müddətə və daha keyfiyyətli görən şirkətlər udur. Sonda isə həmin tenderin nəticələri barədə ictimaiyyət məlumatlandırılır. Belə ölkələrdə tender baş tutmadıqda müvafiq komissiya onun yenidən təşkili barədə qərar çıxarır və bu dəfə hər şey yenidən başlayır. 

“Ancaq Azərbaycanda tender prosesi zamanı nələrin baş verdiyindən ictimaiyyət çox zaman xəbərsiz olur. Çünki tenderə adətən məmurların himayə etdiyi şirkətlər buraxılır. Tender elan edilməmiş onun nəticələri artıq bəlli olur. Azərbaycanda hər şeyin imitasiyası olduğu kimi, tender müsabiqəsini də imitasiya edirlər. Ona görə də onun nəticələri mümkün qədər qapalı saxlanılır” – deyə, Hafiz Babayev qeyd edir.

Onun fikrincə, Azərbaycanda hər bir dövlət qurumunun keçirdiyi tenderlərlə bağlı öz faizləri var. Onlar tenderə çıxarılan xidmət və iş üçün müqaviləyə uyğun olaraq, ayrılan vəsaitin bir hissəsini bəri-başdan qalib şirkətdən alırlar.

Dövlət agentliyi şikayətləri araşdırır

Satınalmalar sahəsində dövlət siyasətini həyata keçirən Satınalmalar üzrə Dövlət Agentliyi tender prosedurları zamanı ədalətli rəqabətin və şəffaflığın təmin olunması, saxtakarlıq hallarının müəyyən edilməsi və şikayətlərə təxirə salınmadan baxılmasına məsuliyyət daşıyır. Amma rəyini öyrəndiyimiz ekspertlər bildirirlər ki, agentlik rəsmiləri mübahisəli hallarda satınalanların qanunsuz əməllərini görməmək üçün məsuliyyətdən qaçaraq məsələni araşdırmaqdan imtina edir.

Fikrət Əhmədov deyir ki, Azərbaycanda praktikasında tenderdən əvvəl qalibin kimliyinin müəyyən edilməsi hallarına da tez-tez rast gəlinir. Onun sözlərinə görə, belə hallarda satınalmanı keçirən tərəf bir neçə müəssisənin sənədlərini tender komissiyasında qeydiyyatdan keçirərək, guya müsabiqə şəraitinin olması görüntüsünü yaradır. Beləliklə, dövlət satınalmalarını həyata keçirən qurumlar bu işi özlərinə yaxın olan şəxsləri və eyni şirkətləri “qalib” seçirlər. Bu isə dövlət satınalmalarında rəqabətin necə təmin olunduğunun göstəricisi sayıla bilər.

Müsahibimiz deyir ki, belə dumanlı və yalançı tender oyunlarının qarşısını almaq istəməyən agentlik rəsmiləri heç olmasa, öz övladlarının gələcəyini düşünməlidir: “Məgər onların da balalarına rəqabət yolu ilə seçilmiş keyfiyyətli dərsliklər lazım deyil? Lazımdırsa, onların satınalmalar sahəsində həyata keçirdikləri dövlət siyasəti bu sahədə tender prosedurlarını nə vaxt aydınlığa çıxaracaq?”. 

Satınalmalar üzrə Dövlət Agentliyinin şöbə müdiri Zahid Vəliyev isə bu iddialarla razılaşmır. Onun sözlərinə görə, 2001-ci ildə tenderlər haqqında qəbul edilən yeni qanun Azərbaycanda ədalətli rəqabət mühitinin tam qorunmasına imkan verir: “Bu qanun dövlət satınalmalarını daha da təkmilləşdirib, qeyri-sabit bazar şəraitində dövlət mənafeyini qorumağa, eyni zamanda malgöndərənlərin məsuliyyətini artırmağa şərait yaradıb”.

Bununla belə, Zahid Vəliyev deyir ki, il ərzində keçirilən tenderlərlə bağlı onlara təqribən 20-30 şikayət daxil olur. Onun sözlərinə görə, müxtəlif dövlət orqanlarının keçirdiyi satınalmalardakı qüsurlara aid olan həmin şikayətlərin hamısı müvafiq qaydada araşdırılır. Ancaq son illər hər hansı bir şikayətlə bağlı nəticələri ləğv edilən tender olmayıb: “Amma tender müsabiqələri ətrafında yaranan narazılığa təbii baxmaq lazımdır, çünki hər bir iştirakçı özünün təklifini daha mükəmməl hesab edir”. 

Agentlik rəsmisi bildirir ki, hər bir dövlət orqanının, o cümlədən Təhsil Nazirliyinin il ərzində həyata keçirdiyi bütün satınalma tədbirləri barədə ictimaiyyətə məlumat verilir. Belə ki, tender keçirən orqan müvafiq elanları həm özünün internet saytında, həm də rəsmi qəzetlərdə yerləşdirir. Bundan başqa, bəzi hallarda həmin elan və bildirişlər Satınalmalar üzrə Dövlət Agentliyinin saytında da verilir. 

Beləliklə, sovet rejiminin dağılmasından sonra Azərbaycanda milli dərsliklərin hazırlanmasını səbirsizliklə gözləyən ölkə vətəndaşlarının bu arzusu hələ tam reallaşmayıb. İndi Azərbaycanda bütün dərsliklər hər il yenilənsə də, keyfiyyət arzu olunan səviyyəyə çatmayıb. Görünür, elə bu səbəbdən də hər il irihəcmli dövlət vəsaiti hesabına çap olunan dərsliklər cəmi bir-iki ildən sonra istifadəyə yaramır. Halbuki, mövcud qaydalara görə, hər bir dərslik ən azı 4 il dəyişməz qalmalıdır. 

Elxan SALAHOV 

P.S. Yazı İqtisadi Təşəbbüslərə Yardım İctimai Birliyinin “Azərbaycanda dövlət satınalmaları sistemində şəffaflıq” mövzusunda keçirdiyi müsabiqəyə təqdim olunur.
